REGOLAMENT TAL-KUNSILL (KE) Nru 1894/2006
tat-18 ta' Diċembru 2006
dwar l-implimentazzjoni tal-Ftehim fil-forma ta' Skambju ta' Ittri bejn il-Komunità Ewropea u l-Brażil relattivament għall-modifika tal-konċessjonijiet fl-iskedi tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka matul il-proċess ta' adeżjoni mal-Komunità Ewropea
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta tal-Kummissjoni,
Billi:
(1)
Ir-Regolament (KEE) Nru 2658/87 (1) stabbilixxa nomenklatura għall-merkanzija, minn hawn 'il quddiem imsejħa “Nomenklatura Magħquda”, u stabbilixxa r-rati konvenzjonali tad-dazju tat-Tariffa Doganali Komuni.
(2)
Permezz tad-Deċiżjoni 2006/1894/KE (2), il-Kunsill approva, f'isem il-Komunità, il-Ftehim fil-forma ta' Skambju ta' Ittri bejn il-Komunità Ewropea u l-Brażil relattivament għall-modifika tal-konċessjonijiet fl-iskedi tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka matul il-proċess ta' adeżjoni mal-Komunità Ewropea bil-ħsieb li jingħalqu n-negozjati li nbdew skond l-Artikolu XXIV.6 tal-GATT 1994.
(3)
Ir-Regolament (KEE) Nru 2658/87 għandu għalhekk jiġi emendat u supplimentat kif meħtieġ,
ADOTTA DAN IR-REGOLAMENT:
Artikolu 1
(a)
L-Anness I (Nomenklatura Magħquda) tar-Regolament (KEE) Nru 2658/87 għandhom jiġu emendati bid-dazji u supplimentati bil-volumi indikati fl-Anness ma' dan ir-Regolament
(b)
Il-Kodiċi NM 0201 30 00, 0202 30 90, 0206 10 95, 0206 29 91fl-Anness 7 (kwoti tad-WTO li għandhom jinfetħu mill-awtoritajiet kompetenti tal-Komunità) tat-Taqsima III tat-Tielet Parti għandhom jiġu emendati kif ġej:
(i)
Id-deskrizzjoni tal-kwota tar-rata tariffarja tal-KE ta' 5 000 tunnellata metrika “Laħam ta' kwalità għolja' mingħajr għadam, imkessaħ jew iffriżat, kif ġej: Qatgħat taċ-ċanga miksuba mill-għoġla (novilhos) jew eriegħ (novilhas) ta' età ta' bejn l-20 u l-24-il xahar, li kienu esklussivament jirgħu fil-mergħat, li tilfu l-inċiżuri temporanji ċentrali tagħhom iżda li m'għandhomx aktar minn erba' sinniet inċiżuri permanenti, li huma ta' maturità tajba u li jissodisfaw dawn il-kondizzjonijiet ta' klassifikazzjoni għall-karkassi taċ-ċanga: laħam minn karkassi tal-klassijiet B jew R b'konformità mdawra sa dritta u bi klassi ta' xaħam 2 jew 3; il-qatgħat li jkollhom l-ittri ‘sc’ (special cuts) jew marka ‘sc’ (special cuts) bħala sinjal tal-kwalità għolja tagħhom jkunu ppakkjati ġewwa kaxex tal-kartun li jġibu l-kliem ‘ċanga ta' kwalità għolja’‘għandha tiġi sostitwita minn’ Laħam ta' kwalità għolja mingħajr għadam ta' annimali bovini, frisk, imkessaħ jew iffriżat”;
(ii)
Taħt “Termini u kondizzjonijiet oħra” għandu jiddaħħal it-test: “Pajjiż fornitur: Brażil”
Artikolu 2
Dan ir-Regolament ghandu jidħol fis-seħħ fil-jum wara dak tal-pubblikazzjoni fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 18 ta' Diċembru 2006.